RÅDETS RESOLUTION af 22. april 1996 om samordning af fællesskabsaktiviteterne til fordel for små og mellemstore virksomheder og håndværksfagene (96/C 130/01)

RÅDET FOR DEN EUROPÆISKE UNION,

1. SOM HENVISER TIL Kommissionens hvidbog om vækst, konkurrenceevne og beskæftigelse, hvori vigtigheden af de små og mellemstore virksomheders bidrag til fællesskabsindustriens konkurrenceevne understreges,

2. SOM HENVISER TIL artikel 5 i Rådets afgørelse 93/379/EØF af 14. juni 1993 om et flerårigt fællesskabshandlingsprogram til styrkelse af de prioriterede områder og med henblik på at sikre kontinuiteten og konsolideringen af erhvervspolitikken for navnlig små og mellemstore virksomheder i Fællesskabet (1),

3. SOM HENVISER TIL Rådets resolution af 22. november 1993 om styrkelse af virksomhedernes konkurrenceevne, navnlig små og mellemstore virksomheder samt håndværksvirksomheder, med henblik på udvikling af beskæftigelsen (2),

4. SOM HENVISER TIL Kommissionens meddelelse af 3. juni 1994 med titlen »Integreret program til fordel for små og mellemstore virksomheder (SMV) og håndværksfagene«, og Rådets resolution af 10. oktober 1994 om fri udfoldelse for dynamikken og innovationspotentialet i små og mellemstore virksomheder, herunder håndværks- og mikrovirksomheder, i en konkurrencepræget økonomi (3),

5. SOM HENVISER TIL Rådets konklusioner af 6. og 7. november 1995 om industriens konkurrenceevne og tjenster til virksomheder,

6. SOM HENVISER TIL Rådets resolution af 27. november 1995 om små og mellemstore industrivirksomheder (SMV) og teknologisk innovation (4),

7. SOM HENVISER TIL Kommissionens meddelelse af 14. september 1994 med titlen »En politik til forbedring af industriens konkurrenceevne i Den Europæiske Union«, resolutionen af 21. november 1994 om styrkelse af fællesskabsindustriens konkurrenceevne (5) og konklusionerne af 7. april1995 om industriel konkurrenceevne,

8. SOM HENVISER TIL følgende meddelelser fra Kommissionen, som for tiden behandles i Rådet:

- håndværksfagene og de små virksomheder, vektorer for vækst og beskæftigelse i Europa

- rapport om gennemførligheden af oprettelsen af et europæisk kapitalmarked for mindre, ekspansionsorienterede selskaber i vækst

- Kommissionens kommentarer til den tredje årsberetning (1995) fra Det Europæiske Observationscenter for SMV

- informations- og samarbejdsnettenes fremtidige virke inden for rammerne af virksomhedspolitikken,

9. SOM HENVISER TIL Kommissionens henstilling vedrørende definitionen af SMV, og

10. SOM HENVISER TIL den rapport, der blev forelagt Det Europæiske Råd på mødet i Madrid om de små og mellemstore virksomheders rolle som en dynamisk kilde til beskæftigelse, vækst og forbedret konkurrenceevne i Den Europæiske Union.

I

11. MENER, at en samordning af industripolitikkens mangesidige aspekter på samme måde som en forenkling af love og administrative bestemmelser som fastsat i Rådets resolution af 10. oktober 1994 om fri udfoldelse for dynamikken og innovationspotentialet i små og mellemstore virksomheder, herunder håndværks- og mikrovirksomheder, i en konkurrencepræget økonomi vil gøre foranstaltningerne til fremme af Europas små og mellemstore virksomheders konkurrenceevne mere effektive.

12. UNDERSTREGER, at Kommissionens rapport af 8. september 1995 med titlen »Rapport om koordineringen af aktiviteterne til fordel for de små og mellemstore virksomheder (SMV) og håndværksfagene« er interessant og nyttig, fordi den rummer en samlet oversigt over Fællesskabets foranstaltninger til fordel for SMV og håndværksfagene.

13. NOTERER SIG, at SMV-dimensionen gradvis er blevet integreret i en række fællesskabspolitikker og -programmer, og at SMV's deltagelse i fællesskabsaktiviteter er steget, selv om den kan styrkes yderligere.

14. NOTERER SIG, at der navnlig inden for strukturfondene er gjort fremskridt, specielt i kraft af iværksættelsen af et fællesskabsinitiativ, der netop er rettet mod SMV, og som har gjort det muligt at øremærke bevillinger til investeringer i immaterielle aktiver i de støtteberettigede områder.

15. NOTERER SIG, at det samme er tilfældet inden for forskning og teknologisk udvikling takket være, at der i fjerde FTU-rammeprogram blev indført foranstaltninger, som skal give SMV impulser på det teknologiske plan, og takket være det dertil hørende budget, som ligger langt over det budget, de tidligere har fået tildelt.

16. NOTERER SIG, at SMV er blevet prioriteret i erhvervsuddannelsesprogrammerne, navnlig som led i mål 4 under strukturfondene, fællesskabsinitiativet ADAPT og det nye LEONARDO-program.

17. BETONER, at opprioriteringen af SMV og håndværksfagene skal konkretiseres på en mærkbar måde for dem.

18. ERKENDER, at Kommissionen har gjort en nyttig indsats ved på en let forståelig måde, navnlig i form af skemaer, at vise, hvilken del af EF-bevillingerne der er kommet SMV til gode, og ved at supplere disse oplysninger med oplysninger, der er opdelt efter virksomhedernes størrelse, og opfordrer Kommissionen til at fortsætte ad samme vej.

19. FREMHÆVER relevansen af, at der fastsættes en samlet ramme for alle Fællesskabets foranstaltninger til fordel for SMV og håndværksfagene for at sikre mere sammenhæng, effektivitet og gennemsigtighed.

20. HOLDER FAST VED de overordnede mål i en indsats til samordning af Fællesskabets politikker til fordel for SMV og håndværksfagene, der sigter mod

- at sikre, at SMV-dimensionen indgår som en integrerende del i fastlæggelsen og iværksættelsen af Fællesskabets politikker, for at der kan tages bedre hensyn til de særlige forhold, der gør sig gældende for disse virksomheder

- at øge disse virksomheders deltagelse i fællesskabsprogrammerne

- i højere grad at inddrage de organer, der repræsenterer SMV og håndværksfagene, ved udarbejdelsen af de politikker, der vedrører dem.

21. BETONER, at samordningen af medlemsstaternes aktioner med konsekvenser for SMV efter behov skal udbygges på grundlag af artikel 130, stk. 2, i traktaten om oprettelse af Det Europæiske Fællesskab.

II

OPFORDRER de små og mellemstore virksomheder, herunder håndværksfagene og de organisationer, der repræsenterer dem, til:

- at bidrage aktivt og konstruktivt til at fastlægge de foranstaltninger, som vedrører dem

- at udbygge deres deltagelse i fællesskabsprogrammer, nationale programmer og regionale programmer til fordel for SMV.

III

OPFORDRER MEDLEMSSTATERNE til:

1. at samarbejde med Kommissionen ved fortsat at give den de oplysninger, der er til rådighed, om de programmer og politikker, der findes i medlemsstaterne til støtte for SMV,

2. at give Kommissionen de yderligere oplysninger, der er til rådighed, og som måtte være nødvendige til bedømmelse af virkningen af de fællesskabsprogrammer til fordel for SMV, der er iværksat på nationalt og lokalt plan, herunder også oplysninger, der er opdelt efter virksomhedernes størrelse,

3. at tilskynde SMV til at deltage i såvel fællesskabsaktionerne som de nationale aktioner, navnlig inden for strukturfondene, forskning og teknologisk udvikling, erhvervsuddannelse, internationalt samarbejde, informationssamfundet, energi og miljø,

4. at fremme udviklingen af en iværksætterkultur, navnlig inden for rammerne af det integrerede programs samordnede aktioner, gennem en forbedring af rammebetingelserne for oprettelse af nye virksomheder navnlig ved

- at lempe de administrative byrder for iværksætterne og samtidig forenkle gældende regler, og ved

- at der i erhvervsuddannelsessystemet tages hensyn til behovet for at informere, motivere og dygtiggøre de unge til at oprette egen virksomhed.

IV

OPFORDRER KOMMISSIONEN OG MEDLEMSSTATERNE til:

1. at få Fællesskabets programmer og aktioner til at bidrage bedre til at bevare og fremme beskæftigelsen inden for SMV og håndværksfagene,

2. at rådføre sig med hinanden og samordne deres aktioner til fordel for SMV, i det omfang det er nødvendigt, navnlig inden for rammerne af de samordnede aktioner, der er sat i gang som led i det integrerede program til fordel for små og mellemstore virksomheder (SMV) og håndværksfagene, og som sigter på at fremme udvekslingen af erfaringer og god praksis, herunder også i forbindelse med lokale initiativer,

3. at sikre høringen af de organisationer, der repræsenterer SMV og håndværksfagene på europæisk og nationalt plan, under udarbejdelsen af politikker, der vedrører dem, og i iværksættelsen og opfølgningen af disse politikker,

4. at skabe en bedre koordinering mellem de forskellige informationsnet på fællesskabsplan, på nationalt plan og på lokalt plan, bl.a. ved at anerkende EF-rådgivningskontorernes rolle som formidler af oplysninger om Fællesskabet til virksomhederne, navnlig SMV,

5. at gøre det lettere at få adgang til aktioner til fordel for SMV og håndværksfagene, navnlig ved at orientere SMV og håndværksvirksomhederne om de muligheder, fællesskabsprogrammerne samt nationale og regionale programmer indeholder, gennem en forenkling af de relevante procedurer, der skal gøre det lettere for dem at deltage,

6. at få det indre marked til at fungere bedre, således at små og mellemstore virksomheder og håndværksvirksomheder kan udnytte alle dets muligheder, herunder også inden for offentlige indkøb, og overvinde de eventuelle hindringer for handelen inden for Fællesskabet,

7. efter omstændighederne at tilskynde til indførelse af gensidige garantiordninger for SMV på kommerciel basis.

V

OPFORDRER KOMMISSIONEN til:

1. at videreføre og udbygge evalueringen af fællesskabsaktionernes virkning for de små og mellemstore virksomheder og håndværksfagene og arbejde videre på forenklingen af det administrative område,

2. at styrke samordningen til fordel for SMV og håndværksfagene af alle de af Fællesskabets instrumenter og programmer, der vedrører dem,

3. at gøre det lettere for SMV og håndværksfagene at få adgang til fællesskabsprogrammer, der vedrører dem, navnlig inden for forskning og teknologisk udvikling og erhvervsuddannelse,

4. at gøre det lettere for SMV og håndværksfagene at få adgang til foranstaltninger for standardisering og certificering og at tilskynde repræsentanter for SMV til at deltage i udformningen og vedtagelsen af europæiske standarder,

5. at videreføre overvejelserne vedrørende behovene i forbindelse med overdragelse af SMV i overensstemmelse med Kommissionens henstilling af 7. december 1994 vedrørende overdragelse af små og mellemstore virksomheder (6),

6. at forelægge en evaluering af de fremskridt, der er gjort i forbindelse med den kommende rapport om samordning af Fællesskabets politikker til fordel for SMV og håndværksfagene.

(1) EFT nr. L 161 af 2. 7. 1993, s. 68.

(2) EFT nr. C 326 af 3. 12. 1993, s. 1.

(3) EFT nr. C 294 af 22. 10. 1994, s. 6.

(4) EFT nr. C 341 af 19. 12. 1995, s. 3.

(5) EFT nr. C 343 af 6. 12. 1994, s. 1.

(6) EFT nr. L 385 af 31. 12. 1994, s. 14.